गुवाहाटी , सेप्तेम्बर 21 : कार्बिआंलं आरो डिमाहाचाव औटनमाच काउनचिलनि सायाव मिरु सरकारा मावथांखि लादों । खौरां मोन्नाय बादिब्ला कार्बिआंलं औटनमाच काउनसिलाव सायखजानाय सोद्रोमाफोरखौ सा 50 आरो डिमाहाचाव औटनमाच काउनचिलनि सोद्रोमाखौ सा 40 खालामनो मावथांखि लादों । मिरु सरकारा संबिजिरनि द'थि दफाखौ सोदांनानै बे मावथांखिखौ खालामनो थाखाय आखायाव लादों । संबिजिरनि 280 दफाखौ सोदांनानै मिरु सरकारा औटनमाच काउनसिलफोराव थोंजोङै रांखौबो हरगोन होन्ना मिथिनो मोनो । बे मावथांकिखौ 2011 माइथायाव UPDS - DHD आरो मिरु सरकारजों गोजोन लाबोनायनि गोरोबथा जानायनि थाखाय लानाय जादों होन्ना खौरां मोन्नाय जायो । बेबादियानो Executive Power खौ आलदा खालामनानै पन्चायत खमिटि ( Panchayat Committee ) आरो गामि काउनचिल ( Village Council ) फोरखौ बिसायखथिनि गेजेरजों सायखनाय जागोन होन्ना आसामनि मनट्री चन्द्र महन पाटवारि बिथांआ मिथिहोयो । बे मावथांखिखौ बावौसो गोदान दिल्लीनि North Block आव नखर मनट्री राजनात सिंहजों जानाय मेलाव लानाय जायो होन्ना बिथांआ फोरमायबावो । बे मेलाव मेघालयानि गिबि मनट्री खनराद चांमा , ट्रिपुरा हादोरसानि गिबि मनट्री बिप्लब देब , आसामनि मनट्री चन्दन ब्रम्ह आरो गुबुन गुबुन बाहागो लादोंमोन होन्ना खौरां मोनो । बे मेलनि गेजेरजों आसामनि मोन द' हारिसाफोरनो सेडियूल ट्रायब बिमुं होनायनि खोताफोराबो बेरखांदोंमोन आरो नखर मनट्रीआ बेनि मावथांकिखौ लागोन होन्ना पाटवारि बिथांआ सेंन्टिनेलनि खौरांगिरिनि सिगांआ बुङो । 
औटनमाच काउनसनि सायाव मिरु सरकारा मावथांखि लादों